Little Eva (მუსიკოსი)

ევა ნარსისუს ბოიდი, პროფესიონალურად ცნობილი როგორც Little Eva (; დ. 29 ივნისი, 1943, ბელჰეივენი, ჩრდილოეთი კაროლინა, აშშ — გ. 10 აპრილი, 2003, კინსტონი, ჩრდილოეთი კაროლინა, აშშ) —  ამერიკელი მომღერალი. მან პოპულარობა მოიპოვა 1962 წლის ჰიტით „The Loco-Motion“. მიუხედავად იმისა, რომ ზოგიერთი წყარო ირწმუნება, რომ მუსიკოსმა თავისი სასცენო სახელი რომანის, ბიძია ტომის ქოხის, პერსონაჟის მიხედვით დაირქვა, ბოიდმა ინტერვიუში განაცხადა, რომ მას დეიდის სახელი ჰქვია, შესაბამისად მუსიკოსს ოჯახში „პატარა ევას“ ეძახდნენ.

 ადრეული ცხოვრება 
ბოიდი დაიბადა ბელჰეივენში, ჩრდილოეთ კაროლინაში 1943 წელს. მას ჰყავდა თორმეტი და-ძმა. თხუთმეტი წლის ასაკში ის საცხოვრებლად გადავიდა ბრაიტონ ბიჩში, ნიუ-იორკში. ბოიდი მუშაობდა მოახლედ და ასევე იყო ძიძა. ის მუშაობდა ისეთ ცნობილ მუსიკოსებთან, როგორებიც არიან კეროლ კინგი და ჯერი გოფინი.

 კარიერა 
გოფინი და კინგი აღფრთოვანებულები იყვნენ ბოიდის განსაკუთრებული ცეკვის სტილით, ამიტომ მათ დაწერე კომპოზიცია „The Loco-Motion" მისთვის და ჩაწერეს ის დემოს სახით. ლეიბლ Dimension Records-ის მუსიკალურ პროდიუსერს, დონ კირშნერს, ძალიან მოეწონა სიმღერა და ბოიდის ხმა და გამოუშვა იგი. სიმღერა გავიდა პირველ ადგილზე შეერთებულ შტატების ბილბორდის ცხელ ასეულში 1962 წელს. მალევე, კომპოზიციის მილიონზე მეტი ეგზემპლარი გაიყიდა, რისთვისაც ჩანაწერმა ოქროს სერტიფიკატი მიიღო.

იმავე წელს, გოფინმა და კინგმა ბოიდისთვის დაწერეს ახალი სიმღერა „He Hit Me (And It Felt Like a Kiss" მას შემდეგ, რაც გაიგეს, რომ მუსიკოსს რეგულარულად სცემდა შეყვარებული. როდესაც მათ ჰკითხეს მუსიკოსს, თუ რატომ ითმენდა ასეთ მოპყრობას, მან უპასუხა, რომ მისი შეყვარებულის ეს ქმედება მისდამი სიყვარულით იყო გამსჭვალული.

ბოიდმა გამოუშვა ახალი კომპოზიციები: „Keep Your Hands Off My Baby", „Let's Turkey Trot" და Bing Crosby-ის სიმღერის, „Swinging on a Star"-ის, რიმეიკი. ბოიდმა ასევე ჩაწერა სიმღერა „Makin' With the Magilla" 1964 წლის ჰანა-ბარბერას მულტფილმისთვის The Magilla Gorilla Show.

1963 წელს მუსიკოსმა ხელი მოაწერა კონტრაქტს American Bandstand-სთან. მას უნდა ემღერა 1963 წლის 22 ნოემბრის ღამეს კონცერტზე დალასში, ტეხასი. კონცერტი გაუქმდა მას შემდეგ, რაც აშშ-ის პრეზიდენტი ჯონ კენედი მოკლეს.

ბოიდმა განაგრძო გასტროლები და კომპოზიციების გამოშვება სამოციან წლებშიც, მაგრამ მისი პოპულარობა 1964 წლის შემდეგ შემცირდა. მან კარიერა დაასრულა 1971 წელს. ბოიდს არასოდეს ჰქონია უფლებები თავის ჩანაწერებზე. 1970-იან წლებში გავრცელდა ჭორები, რომ მუსიკოსმა ანაზღაურების სახით მიიღო მხოლოდ 50 დოლარი კომპოზიციისთვის „The Loco-Motion". როგორც აღმოჩნდა, მართლაც 50 დოლარი იყო მუსიკოსის ყოველკვირეული ხელფასი იმ დროს. კარიერის დასრულების შემდეგ უსახსროდ დარჩენილი ბოიდი თავის სამ მცირეწლოვან შვილთან ერთად დაბრუნდა ჩრდილოეთ კაროლინაში.

1988 წლის ინტერვიუში მუსიკოსმა კაილი მინოუგის კომპოზიციაზე, „The Loco-Motion", განაცხადა, რომ არ მოეწონა თავისი სიმღერის ახალი ვერსია. 

ამ დროს მუსიკოსის პოპულარობა შედარებით გაიზარდა, რამაც მას საშუალება მისცა დაბრუნებულიყო შოუბიზნესში.
ერთადერთი დღემდე მოღწეული ვიდეო, სადაც ევა ასრულებს სიმღერას „Loco-Motion" არის პატარა კლიპი ABC-ის 1960-იანი წლების ლაივ შოუდან Shindig!, სადაც მან იმღერა კომპოზიციის მოკლე ვერსია. მან ასევე იმღერა კომპოზიცია „Let's Turkey Trot" და Exciters-ის სიმღერა „I Want You Be My Boy" იმავე ეპიზოდში. ეს სატელევიზიო შოუ იყო ბოიდის ერთ-ერთი ბოლო პერფორმანსი 1988 წლამდე, სანამ ის დაიწყებდა კონცერტებზე გამოსვლას ბობი ვისთან და სხვა მომღერლებთან ერთად. 1991 წელს რიჩარდ ნადერის კონცერტზე მან შეასრულა „Loco-Motion" და „Keep Your Hands Off My Baby".

 სიკვდილი 
ბოიდი მღეროდა კონცერტებზე, სანამ 2001 წლის ოქტომბერში საშვილოსნოს ყელის კიბოს დიაგნოზს დაუსვამდნენ. იგი გარდაიცვალა 2003 წლის 10 აპრილს, კინსტონში, ჩრდილოეთ კაროლინაში, 59 წლის ასაკში და დაკრძალულია პატარა სასაფლაოზე ბელჰეივენში, ჩრდილოეთი კაროლინა. ბოიდის საფლავი ცუდ მდგომარეობაში იყო 2008 წლამდე. მუსიკოსის საფლავზე საფლავის ქვის მაგივრად მხოლოდ თეთრი, პატარა ჯვარი იდგა. ახლა ბოიდის საფლავის ქვაზე გამოსახულია ლოკომოტივი, ხოლო ეპიტაფიაზე წერია: „მღერის ანგელოზებთან ერთად“.

 რესურსები ინტერნეტში 

 სქოლიო 

კატეგორია:ამერიკელი მომღერლები
კატეგორია:ამერიკელი რიტმ-ენდ-ბლუზ მომღერლები
კატეგორია:ამერიკელი რიტმ-ენდ-ბლუზის მუსიკოსები
კატეგორია:ამერიკელი პოპ-მომღერლები
კატეგორია:ამერიკელი მუსიკოსები
კატეგორია:ამერიკელი ქალი მუსიკოსები

კატეგორია:დაბადებული 29 ივნისი
კატეგორია:დაბადებული 1943
კატეგორია:გარდაცვლილი 10 აპრილი
კატეგორია:გარდაცვლილი 2003